# Vedlegg A Generelle vilkår fiber bitstrømaksess

Disclaimer

Innhold

[Vedlegg A Generelle vilkår fiber bitstrømaksess 1](#_Toc460310727)

[1. Innledning 2](#_Toc460310728)

[2. Definisjoner 2](#_Toc460310729)

[3. Produkter omfattet av avtalen 2](#_Toc460310730)

[4. Bestilling, aksept og levering 2](#_Toc460310731)

[5. Service og vedlikehold, feilmelding og feilretting 2](#_Toc460310732)

[6. Endringer i fibernettet 2](#_Toc460310733)

[7. Tilkoblet utstyr 2](#_Toc460310734)

[8. Bruksbegrensninger 2](#_Toc460310735)

[9. Eiendomsrett til kabler og utstyr 2](#_Toc460310736)

[10. Priser 2](#_Toc460310737)

[11. Betalingsbetingelser 2](#_Toc460310738)

[12. Forholdet til abonnentene m.v. 2](#_Toc460310739)

[13. Mislighold 2](#_Toc460310740)

[14. Force Majeure 2](#_Toc460310741)

[15. Varighet og oppsigelse 2](#_Toc460310742)

[16. Krav til Videreselger 2](#_Toc460310743)

[17. Partenes samarbeid 2](#_Toc460310744)

[18. Konfidensialitet 2](#_Toc460310745)

[19. Immatrielle rettigheter 2](#_Toc460310746)

[20. Overdragelse til tredjemann 2](#_Toc460310747)

[21. Tolkning av avtalen 2](#_Toc460310748)

[22. Endring av avtalen 2](#_Toc460310749)

[23. Tvisteløsning 2](#_Toc460310750)

## Innledning

Dette vedlegg A beskriver de generelle vilkårene for levering av bitstrømaksess, samt for tilleggsprodukter til bitstrømaksess, der hvor det er henvist til dette vedlegg A i beskrivelsen av det aktuelle tilleggsproduktet.

Vilkårene for dette dokumentet gjeld for samband levert av Netteier.

## Definisjoner

I Avtalen med vedlegg gjelder følgende definisjoner:

Med «Abonnent» forstås en fysisk eller juridisk person som har inngått avtale med Netteier eller annen Videreselger om levering av Teletjenester. Dersom Abonnent har inngått slik avtale med Videreselger betegnes vedkommende som Videreselgers Abonnent og dersom Abonnent har inngått avtale med Netteier betegnes vedkommende som Netteiers Abonnent.

Med «Aksesslinje» forstås den fysiske fiberkabel som knytter Nett-termineringspunktet i Abonnentens lokaler til Hovedkopling eller tilsvarende anlegg i Netteiers fibernett.

Med «Aksessnett» forstås de Aksesslinjer som til enhver tid finnes i Netteiers fibernett.

Med «Avvik» forstås det at en av service- og kvalitetsparametrene i vedlegg F og G ikke oppfylles av en av Partene. Når Avviket er avhjulpet så anses den aktuelle service- og kvalitetsparameteren for igjen å være oppfylt av den Part som har ansvaret for Avviket.

Med en «Bestilling» forstås Videreselgers anmodning om Produkter og tjenester under denne Avtalen i samsvar med krav i vedlegg F.

Med «Dag» forstås kalenderdag.

Med «Feil» forstås varige forhold oppstått innenfor Netteiers geografiske ansvarsområde, jf. vedlegg F og G.

Med «Force Majeure» forstås forhold utenfor en Parts kontroll som gjør det umulig eller urimelig byrdefullt å oppfylle sine forpliktelser og som han verken forutså eller burde ha tatt i betraktning ved kontraktsinngåelsen og som han ikke med rimelighet kan overvinne følgende av.

Med «Konsern» forstås det samme som etter Aksjelovens § 1-3.

Med «Nettermineringspunkt» (NTP) forstås det fysiske koplingspunkt der Netteiers nett terminerer hos Abonnent.

Med «Part» forstås enten Netteier eller Videreselger og med «Partene» menes Netteier og Videreselger samlet.

Med «Produkter» forstås de tjenester som Netteier leverer i henhold til Avtalen, jf. vedlegg B og C.

Med «fibernettet» forstås, om ikke annet fremgår av Avtalen, Netteiers fibernett for transport og fordeling av signaler mellom bestemte nett-termineringspunkter.

Med «Teletjenester» forstås tilbud i næringsøyemed om formidling av telekommunikasjon helt eller delvis ved hjelp av Telenettet, som ikke er kringkasting.

Med «Videreselger» forstås Netteiers kontraktpart i henhold til Avtalen.

Med «Virkedager» forstås ordinære arbeidsdager, dvs mandag til fredag, unntatt offentlige hellig- og høytidsdager. Med en (1) Virkedag forstås i denne sammenheng åtte (8) løpende timer kun i tiden 0800 – 1600 på Virkedager

## Produkter omfattet av avtalen

* 1. Avtalen omfatter produkter og tjenester bare for sluttbrukere i privatmarkedet.
  2. På de vilkår som følger av Avtalen og vedlegg A, tilbys Videreselger produkter og tjenester slik dette til enhver tid er angitt i vedlegg B og C.  
     I forbindelse med forespørsel om leveranse, vil netteier tilby Videreselger ulike produkter i henhold til vedlegg D og E.
  3. Netteier skal informere Videreselger skriftlig om nye tjenester som er relatert til tjenester som tilbys ifm Avtalen.
  4. Netteier har rett til å foreta endringer og nedleggelse.  
     Netteier plikter å informere Videreselger snarest mulig etter at det er tatt beslutning om endringer i en tjenestes innhold/funksjonalitet/ytelse som kan ha negativ innvirkning på Videreselgers videre leveranse til kunde.  
     Ny eller forbedret innhold/funksjonalitet/ytelse kan innføres uten varslingsfrist.

## Bestilling, aksept og levering

* 1. Bestilling av produkter og tjenester under denne avtalen, skal skje på den måten og inneholde de opplysninger som fremgår av vedlegg F og G.
  2. Leveranse av Produkt(ene) under denne avtalen skal skje i samsvar med vilkårene i vedlegg B og C.
  3. Netteier vil gjennomføre og videreføre levering av Produkter og tjenester under denne avtalen dersom dette er teknisk mulig, og såfremt det kan skje uten vesentlig fare for fibernettets driftssikkerhet, opprettholdelse av fibernettets integritet, interoperabilitet mellom tjenester, beskyttelse av data og overholdelse av lover og forskrifter for øvrig.

## Service og vedlikehold, feilmelding og feilretting

* 1. Netteier skal rette feil på produkter og tjenester som omfattes av avtalen, i samsvar med vedlegg F.

## Endringer i fibernettet

* 1. Netteier foretar fortløpende endringer i fibernettet for å optimalisere drift og funksjonalitet. Netteier er ikke ansvarlig ovenfor Videreselger for de merkostnader dette måtte påføre Videreselger eller abonnenten.
  2. Netteier skal på forhånd meddele Videreselger om endringer som skal gjennomføres i fibernettet, som berører Videreselger, og som Videreselger får tilgang til i henhold til avtalen.
  3. Ved feil i fibernettet som det ikke er teknisk eller økonomisk forsvarlig å rette vil Netteier kreve at den berørte aksesser sies opp med virkning fra feilmeldingstidspunktet. Videreselger skal i slike tilfeller si opp aksessen når de mottar tilbakemelding på feilmeldingen.

## Tilkoblet utstyr

* 1. Til produktene under avtalen får Videreselger kun tilkoble eller ha tilkoblet utstyr som tilfredsstiller de krav som er spesifisert i vedlegg B og C, og som er ment benyttet for teletjenester som ligger innenfor den produkttypen dekker. Utstyr som eventuelt tilkoples skal være testet med hensyn til oppfyllelse av samtlige krav og egenskaper som gjelder for den aktuelle produkttype som spesifisert i vedlegg B og C.
  2. Videreselger skal gjøre det som med rimelighet kan kreves for å sikre at utstyr som abonnenten tilknytter fibernettet, er typegodkjent/samsvarsvurdert i samsvar med gjeldende regler for typegodkjenning/samsvarsvurdering.
  3. Videreselger plikter å innta følgende bestemmelse i sine avtaler, eller bestemmelser med tilsvarende rettslig innhold, og å sikre at alle parter gjør seg kjent med denne før avtalen inngås: «For å unngå skader på fibernettet eller ulempe for andre brukere, skal utstyr som tilknyttes fibernettet tilfredsstille de krav som til enhver tid er fastsatt av telemyndighetene. Videreselger er ansvarlig for at utstyr som han eller noen han svarer for kobler til nettet, er typegodkjent/samsvarsvurdert».

## Bruksbegrensninger

* 1. Dersom Videreselger misligholder sine forpliktelser under avtalen, herunder betalingsplikt og/eller ikke imøtekommer krav om sikkerhet, kan Netteier velge å ikke effektuere bestillinger og andre leveranser under avtalen inntil Videreselger har avhjulpet misligholdet.
  2. Netteier kan iverksette nedkobling og andre bruksbegrensninger dersom Videreselger misligholder pkt. 7.1 i vedlegg A, dersom det er sannsynlig at det foreligger vesentlig fare eller andre forhold som nevnt i pkt. 4.3 i vedlegg A, samt hvor Netteier har rett til nedkopling og bruksbegrensninger i henhold til telereguleringen.

## Eiendomsrett til kabler og utstyr

* 1. Netteier skal ha den fulle eiendomsretten til utstyr levert av Netteier
  2. Kun Netteier kan foreta service og vedlikehold på kabler, utstyr og materiell som eies av Netteier.

## Priser

* 1. Gjeldende priser for de tjenester som omfattes av avtalen framgår av vedlegg D og E. Alle priser er i norske kroner og er eksklusive mva. Priser på produkter som ikke er spesifisert i prislistene gis på forespørsel

## Betalingsbetingelser

* 1. Krav på betaling for produkter og øvrige tjenester i henhold til avtalen skal fremstilles gjennom faktura. Fakturaen skal være spesifisert.
  2. Produkter og øvrige tjenester faktureres ordinær med XXXXXX faktureringsperiode, med forfall på faktura tretti dager etter fakturadato.  
     Netteier kan kreve betaling av etableringspris og tilleggsprodukter på forskudd, dersom Videreselger tidligere har misligholdt sine betalingsforpliktelser under avtalen, eller dersom Videreselgers betryggende sikkerhet ikke er dekkende ift. den risiko Netteier påtar seg ifm. disse leveransene, jmf pkt. 16.2 i vedlegg A.
  3. Reklamasjon på faktura skal begrunnes skriftlig og rettes til kontaktperson som anvist i vedlegg H til avtalen. Videreselger kan ikke holde tilbake et større beløp enn det beløp som er omtvistet. Den del av faktura som reklamasjonen ikke gjelder, skal betales på forfallsdato.

## Forholdet til abonnentene m.v.

* 1. Videreselger har rett og plikt til, i ethvert henseende, å ivareta abonnenthåndtering, herunder feilmeldinger, reklamasjoner og annet som vedrører forholdet mellom Videreselger og Videreselgers abonnent, jf. likevel pkt. 12.4 i vedlegg A.
  2. Videreselger er ansvarlig for kontakten med og oppfølging overfor telemyndigheten, politiet, påtalemyndighetene og andre myndigheter i spørsmål som berører forholdet mellom Videreselger og Videreselgers abonnenter.
  3. Netteier skal normalt ikke ta kontakt med Videreselgers abonnenter om forhold som vedrører dennes forhold til Videreselger.
  4. Netteier kan i følgende situasjoner ta kontakt med Videreselgers abonnenter etter å ha varslet Videreselger, og gitt Videreselger anledning til å samarbeide om henvendelsen til abonnenten.
     1. Mistanke om at Videreselgers kundeplasserte utstyr ikke er iht. spesifikasjoner.
  5. Netteier kan i følgende situasjoner ta slik kontakt uten å varsle Videreselger, hvis partene på forhånd ikke har avtalt annen prosedyre:
     1. Videreselger har inngått driftsavtale med Netteier som tilsier at Netteier eller den som representerer Netteier, skal rette feil på Videreselgers utstyr som er plassert hos abonnenten.
     2. Håndtering eller sikring av Netteiers eiendomsrett til utstyr.
     3. Drift og vedlikehold av fibernettet i de tilfeller der det er påkrevet å foreta f.eks. linjemålinger fra NTP.
     4. I forbindelse med leveranse av fiber bitstrømaksess har Netteier eller den som utfører oppdrag for Netteier, anledning til å ta kontakt med Videreselgers abonnent om forhold som vedrører leveransen.  
          
        For enhver annen kontakt med Videreselgers abonnenter om forhold som vedrører dennes forhold til abonnenten, skal Netteier på forhånd innhente Videreselgers samtykke.
  6. Ved kontakt med abonnenter som nevnt i pkt. 12.5 i vedlegg A, skal Videreselger om nødvendig vederlagsfritt bistå Netteier for å sikre at dette kan gjennomføres, herunder ved å skaffe til veie nødvendige opplysninger vedrørende sine abonnenter. Netteier skal orientere Videreselger etter besøk hos Videreselgers abonnenter dersom særlige forhold tilsier dette.

## Mislighold

* 1. I tillegg til de begrensninger som følger av bakgrunnsretten og Avtalen for øvrig, herunder ved Force Majeure, presiseres for ordens skyld at Netteier ikke er i mislighold i den grad Netteier ikke oppfyller sine forpliktelser under Avtalen som følge av Netteier nedkobling og andre tiltak som nevnt i pkt. 6.1 og pkt. 8 i vedlegg A.
  2. Den som vil påberope seg den annen Parts mislighold må reklamere skriftlig uten ugrunnet opphold etter at vedkommende fikk eller burde fått kjennskap til misligholdet. En part som misligholder sine forpliktelser etter Avtalen, har rett og plikt til å avhjelpe misligholdet. Avhjelp skal iverksettes uten ugrunnet opphold etter at parten har fått kjennskap til misligholdet og gjennomføres innen rimeligtid. Dette gjelder likevel ikke dersom avhjelp hindres av forhold som ikke kan overvinnes, eller avhjelp vil medføre urimelig stor ulempe eller kostnad for den misligholdende Part.
  3. Partenes rett til kompensasjon (standardisert erstatning) ifm. denne Avtalen er oppgitt i vedlegg F og G.
  4. Utover kompensasjonen etter pkt. 13.3 i vedlegg A har Partene rett til følgende erstatning:
     1. Videreselger skal erstatte Netteier dokumenterte direkte tap som følge av at Videreselgers utstyr ikke samsvarer med spesifikasjonene for den aktuelle Produkttypen.
     2. I andre tilfeller har Partene rett til erstatning for dokumentert direkte tap eller skade forårsaket av mislighold, dersom det godgjøres at den annen Part har opptrådt uaktsomt.
     3. Erstatning for forsinkelse som gir rett til kompensasjon etter pkt. 13.3 i vedlegg A, kan bare kreves når forsinkelsens varighet går utover maksimal kompensasjon. Kompensasjonen kommer i så fall til fradrag i erstatningen.
     4. En Parts samlede erstatningsansvar overfor den annen Part per tolv (12) måneders periode, med start fra Avtalens inngåelse, er begrenset oppad til et beløp lik tolv (12) kalendermåneders gjennomsnittlig bruttoomsetning for levering av tjenester under Avtalen fra Netteier til Videreselger. Beregning av slik gjennomsnittlig bruttoomsetning skjer ut fra et gjennomsnitt av bruttoomsetningen fra de foregående tolv (12) kalendermåneder før skadetilfellet inntraff, eller estimert omsetning de første tolv (12) kalendermåneder dersom Avtalen har vært i kraft i mindre enn tolv (12) måneder når skadetilfellet inntreffer.   
        Partenes årlige maksimale erstatningsansvar kan under ingen omstendighet overstige:  
        1. NOK 100 000 dersom den årlige omsetningen er på MNOK 0 til 1   
        2. NOK 200 000 dersom den årlige omsetningen er mellom MNOK 1 og 3  
        3. NOK 300 000 dersom den årlige omsetningen er over MNOK 3
     5. Partenes erstatningsansvar omfatter ikke ansvar for indirekte tap eller følgeskade så som driftstap, avsavnstap, tap som følge av at kontrakt med tredjemann faller bort eller ikke blir riktig oppfylt, med mindre misligholdet har sin årsak i forsettlig eller grovt uaktsomt forhold av den misligholdende Part.   
        Krav fra Videreselgers kunder kan ikke under noen omstendighet gjøres gjeldende overfor Netteier utover hva Videreselger kan kreve etter denne Avtale.
  5. Misligholder en Part sine betalingsforpliktelser etter Avtalen, har den annen Part, i tillegg til øvrige misligholdssanksjoner, krav på rente i henhold til lov om forsinket betaling av 19. desember 1976 nr. 100.
  6. En Part er berettiget til å heve Avtalen dersom;
     1. den annen Part vesentlig misligholder sine forpliktelser etter Avtalen og vedkommende ikke har rettet opp misligholdet innen ti (10) Virkedager etter at skriftlig varsel om heving ble gitt av den første Part, eller
     2. den annen Part blir insolvent eller innstiller sine betalinger, eller
     3. den annen Parts forpliktelser etter Avtalen har vært suspendert som følge av Force Majeure i en periode på mer enn tre (3) måneder.
  7. I tillegg til det som følger av alminnelige kontraktsrettslige prinsipper, skal Avtalen alltid anses som vesentlig misligholdt fra den misligholdende Parts side dersom:
     1. Betalingsmislighold fra Videreselgers side varer over tretti (30) Dager, og /eller ikke imøtekommer krav om sikkerhet fra Videreselgers side etter tretti (30) Dager. Ved behov for lengre tid til å få etablert sikkerhet, vil Videreselger få seksti (60) Dager til å imøtekomme slikt krav om sikkerhet ved at det dokumenteres at arbeidet pågår og at sikkerhet vil bli etablert innen 60 dager.
  8. Ved mislighold av betaling og/eller manglende sikkerhetsstillelse der dette er krevd, jf pkt. 16.2.1, 16.2.2 og 16.2.3 i vedlegg A, kan Netteier nekte å effektuere bestillinger og/eller utvidet tilgang.
  9. Ved betalingsmislighold over 30 dager og/eller manglende sikkerhetsstillelse der dette er krevd, jf pkt. 16.2.1, 16.2.2 og 16.2.3 i vedlegg A, men ikke stilt innen tretti (30) Dager, kan Netteier stenge for levering av eksisterende tjenester.

## Force Majeure

* 1. Dersom Avtalens gjennomføring helt eller delvis hindres eller i vesentlig grad vanskeliggjøres på grunn av Force Majeure, suspenderes Partenes plikter i den utstrekning forholdet er relevant, og for så lang tid som forholdet varer.
  2. Den Part som vil påberope seg Force Majeure skal innen rimelig tid informere den annen Part om årsaken til Force Majeure situasjonen, om forventet varighet og om når situasjonen opphører og/eller opphørte.
  3. Som Force Majeure regnes bl.a. naturkatastrofer, streik, lock out, sabotasje, strømrasjonering, med mer.

## Varighet og oppsigelse

* 1. Avtalen trer i kraft på det tidspunkt begge Parter har signert. Avtalen varer inntil den løper ut eller sies opp. Avtalen kan sies opp med 12 måneders varsel. Tjenester kjøpt under denne Avtalen kan sies opp etter bestemmelser i vedlegg F. Vedlegg I definerer avtaleperioden for hvert spesifikke område denne avtalen gjelder for.  
     Hvis Netteier sier opp Avtalen skal Netteier tilby ny standardavtale om bitstrømaksess. Hvis Partene ikke har kommet til enighet om ny avtale i løpet av oppsigelsesperioden, og Videreselger ønsker et fortsatt avtaleforhold om bitstrømaksess, skal vilkårene i Netteier til enhver tid gjeldende standard bitstrømaksess gjelde inntil ny avtale er inngått mellom partene. Bestemmelsen i punktet her gjelder bare for Videreselgere hvor Netteier etter gjeldende regelverk er forpliktet til å imøtekomme rimelige anmodninger om å levere bitstrømaksess.  
     Dersom Videreselgers Abonnent har inngått avtale med annen Videreselger eller operatør, herunder Netteier om levering av Teletjenester, slik dette er beskrevet i vedlegg F kan Netteier si opp leveransen av det aktuelle bitstrømproduktet. I slike tilfeller gjelder en oppsigelsestid på minimum femten (15) Virkedager. Gjennomføringen av slik operatørbytte vil finne sted i samsvar med vilkårene i vedlegg F.  
     Dersom Videreselgers Abonnent har flyttet fra adressen videresalgsavtalen er inngått for, og Videreselger opprettholder leie av en Aksesslinje eller Delaksesslinje, og ny abonnent som har flyttet inn til adressen videresalgsavtalen er inngått for ønsker å inngå avtale med en annen Videreselger, har Netteier rett til å si opp leveransen av det aktuelle bitstrømproduktet med syv (7) dagers varsel.
  2. Tilgang til aksesslinjer reguleres av den til enhver tid gjeldende regulering. Tilgang til aksesslinjer som har fått offentlig støtte til utbygging er regulert til 7 år fra aksesslinjene var ferdigmeldt.

## Krav til Videreselger

* 1. Videreselger skal ved inngåelse av Avtalen og så lenge Avtalen består, oppfylle minimumskravene i henhold til norsk offentlig regulering på telesektoren, og når det kreves i henhold til slik regulering, være registrert eller ha konsesjon for å tilby Teletjenester.
  2. Ved Avtaleinngåelsen og under hele Avtalens løpetid kan Netteier kreve følgende:
     1. Netteier kan kreve betryggende sikkerhet for nødvendige investeringer for å imøtekomme Videreselgers ønske om tjenester under Avtalen.
     2. Netteier kan i tillegg kreve betryggende sikkerhet for annen løpende betaling fra Videreselger til Netteier. Sikkerheten skal i slike tilfeller stilles for et beløp tilsvarende inntil Netteier forventede brutto inntekter fra Videreselger i en gjennomsnittlig 3 måneders periode. Netteier kan kreve justert sikkerhet med et intervall på 3 måneder, og Videreselger har plikt til å imøtekomme et slikt krav. Innenfor rammen av sikkerhet kan Netteier nytte sikkerheten som betaling for de tjenester under avtalen som Netteier - etter lov eller med hjemmel i lov - plikter å videreføre i en periode etter at konkurs er åpnet hos Videreselger. Innenfor rammen av sikkerhet kan sikkerheten videre gå til dekning av Netteier utgifter med å fjerne Videreselgers innplasserte utstyr hos Netteier etter konkurs hos Videreselger.
     3. I de tilfeller hvor Videreselger skal stille sikkerhet for løpende betaling under flere avtaler med Netteier, kan Partene inngå avtale om samlet sikkerhetsstillelse.
  3. Videreselger skal ved Avtaleinngåelsen og under hele Avtalens løpetid sørge for å ha tilgang til personell med den tekniske kompetanse som rimelig kan kreves for å anvende de tjenester som leveres i henhold til Avtalen.

## Partenes samarbeid

* 1. Partene skal løpende holde hverandre orientert om utviklingen av Avtalen, herunder orientere om særlige begivenheter som måtte være av betydning for den annen Part og dennes muligheter for å ivareta egne interesser, herunder nettplanlegging.
  2. Samme varslingsplikt gjelder for ethvert forhold som kan ha betydning for Partenes oppfyllelse av sine forpliktelser i henhold til Avtalen.
  3. Partene utpeker hver sin hovedkontaktperson. Partene skal angi informasjon om disse personene i vedlegg H til Avtalen. Eskalering skjer som beskrevet i vedlegg F.
  4. Enhver kommunikasjon mellom Partene skjer mellom de nevnte personer dersom ikke annet er avtalt.
  5. Alle meddelelser i henhold til Avtalen skal skje skriftlig per telefaks, e-post eller rekommandert brev, til den oppnevnte hovedkontaktpersonen, med mindre annet framgår av Avtalen med vedlegg.

## Konfidensialitet

* 1. Partene er underlagt de konfidensialitetsforpliktelser som følger av egen Avtale om konfidensialitet, som skal inngås før inngåelsen av denne Avtalen.
  2. Følgende forhold gjelder mellom Netteier, og Videreselger for å tilfredsstille kravene til databehandling og eventuell eksport av personopplysninger til tredjeland:  
     Gjennomføring av Avtalen krever at Videreselger må overføre til Netteier, en del informasjon om sine sluttbrukere, som er personopplysninger i personopplysningslovens forstand og hvor Videreselger derfor vil anses som ”behandlingsansvarlig” og Netteier, som ”databehandler”, slik disse begrepene er definert i personopplysningsloven.  
     Netteier forplikter seg til å behandle de mottatte data på samme ansvarlige måte som man behandler egne kundes tilsvarende personopplysninger og aksepterer at de ikke kan behandles på en måte som står i strid med Videreselgers ønske eller som ikke er i overensstemmelse med formålet med overføringen.  
     Netteier forplikter seg til å gjennomføre nødvendige sikringstiltak, slik som fastsatt i Personopplysningslovens § 13 og for øvrig behandle de mottatte data i overensstemmelse med den til enhver tid gjeldende personvernlovgivning. Videreselger er kjent med - og aksepterer - at det kan bli aktuelt for Netteier å la andre behandle de mottatte personopplysninger, for å oppnå en god og rasjonell gjennomføring av avtalen.   
     Videreselger aksepterer også en eventuell eksport av dataene til databehandlere som befinner seg i stater som ikke tilfredsstiller de krav som stilles i personopplysningslovens § 29. Forutsetningen er at Netteier sørger for den nødvendige tillatelse fra Datatilsynet i henhold til personopplysningslovens § 30, annet ledd.   
     For det tilfelle at det blir aktuelt med overføring av personopplysninger til slike stater som er omtalt i avsnittet over, gir Videreselger med dette Netteier fullmakt til på sine vegne å inngå avtale med databehandler i slike land, hvis det er nødvendig for å sikre det tilstrekkelige vern for rettighetene til Videreselgers sluttkunde. Netteier plikter å holde Videreselger orientert om inngåelse av slike avtaler.  
     Før Netteier – eventuelt – overfører personopplysninger til stater beskrevet i Kapittel 18.2, avsnitt 6, skal det gjennomføres en risikoanalyse. Denne skal Videreselger på forespørsel når som helst kunne få innsyn i.

## Immatrielle rettigheter

* 1. Videreselger er ikke berettiget til å anvende Netteier navn, forretningskjennetegn, varemerker og liknende eller å henvise til at Videreselgers tjenesteyting foregår som ledd i et felles forretningsarrangement med Netteier ved salg og markedsføring av egne produkter, med mindre annet på forhånd skriftlig er avtalt mellom Partene.
  2. Hver av Partene skal, eventuelt mot vederlag, gi den annen Part tilgang til opplysninger om tekniske forhold og rett til utnyttelse av immaterielle rettigheter i den grad dette er nødvendig for gjennomføringen av Avtalen.
  3. Dersom Partene i forbindelse med gjennomføring av Avtalen i samarbeid forbedrer eller videreutvikler tekniske løsninger eller annet som en av Partene har immaterielle rettigheter til, skal den forbedrede eller videreutviklede løsning bli del av denne Parts immaterielle rettigheter.

## Overdragelse til tredjemann

* 1. Partenes rettigheter og forpliktelser etter Avtalen kan ikke overdras eller på annen måte overføres uten den annen Parts skriftlige samtykke. Før overdragelse må alle utestående forpliktelser i abonnementsforholdet være betalt. Videreselger skal varsle Netteier om overdragelsen umiddelbart, og tidspunkt for overdragelsen skal avtales mellom Partene.
  2. Partene kan uten samtykke overdrarettigheter og forpliktelser etter Avtalen til andre heleide selskaper i samme konsern såfremt relevante autorisasjoner overføres til det overtakende selskap, og dette selskap skriftlig erklærer at det påtar seg den overdragende Parts forpliktelser etter Avtalen, og tilfredsstillende sikkerhet opprettholdes.
  3. Videreselger har ikke rett til å overføre Produkter og tjenester under denne Avtalen til andre uten Netteier samtykke.

## Tolkning av avtalen

* 1. Avtalen er undergitt og skal fortolkes i overensstemmelse med norsk rett.
  2. Ved motstrid mellom Avtalens hoveddel og vedlegg skal bestemmelsene i Avtalens hoveddel ha forrang. Dette gjelder ikke vedlegg 0 til Avtalen som vil ha forrang fremfor Avtalens hoveddel og vedlegg.

## Endring av avtalen

* 1. Endringer i, eller tillegg til denne Avtalen og vedleggene gjøres gjeldende med minimum to (2) måneders varsel. Netteier vil ifm. varslingen av slike endringer gjøre utkastet til nye eksemplarer tilgjengelig på Netteier webside : [*http://www.netteier.no*](http://www.netteier.no)   
     Vesentlige endringer i vedlegg til Avtalen og vedleggene skal ikke effektueres før Videreselger har vært hørt om endringene.
  2. Etter slik varsling og evt. påfølgende høring som fremkommer i pkt. 22.1 i vedlegg A, vil Netteier utarbeider vedlegg J til Avtalen, hvor endringen i utgave av Avtalen eller vedlegg til Avtalen eller bilagene fremkommer. De nye utgavene av Avtalen eller vedleggene til Avtalen eller bilagene blir gjort tilgjengelig på følgende webside: [*http://www.netteier.no*](http://www.netteier.no)
  3. Netteier har rett til å endre prisene, prisstrukturen og å innføre nye priselementer i vedlegg D og E. Slik endring skjer ved at Netteier utarbeider et nytt vedlegg D og vedlegg E og gjør dette tilgjengelig på følgende webside : [*http://www.netteier.no*](http://www.netteier.no).   
     Endring av priser trer i kraft med to (2) måneders varsel.

## Tvisteløsning

* 1. Tvister vedrørende tolkning, gjennomføring eller endring av Avtalen skal i størst mulig omfang søkes løst gjennom forhandlinger mellom Partene. Dersom det oppstår tvist mellom Partene, skal det før noen Part tar rettslige skritt, avholdes et eget forhandlingsmøte mellom Partene. Dersom tvisten ikke lar seg løse i minnelighet, kan hver av Partene bringe tvisten inn for de ordinære domstoler med Netteier sin lokale Tingrett som avtalt verneting. Partene kan, etter at tvisten er oppstått, avtale at denne skal avgjøres ved voldgift, samt nærmere vilkår for slik voldgiftsbehandling.
  2. Denne bestemmelsen er ikke til hinder for at Partene kan kreve ethvert forhold vedrørende Avtalens lovlighet prøvet av kompetente offentlige organer, herunder NKom, Konkurransetilsynet og EFTAs overvåkningsorgan.